
هل عايش الراوي ما يرويه شخصيا؟ نعم.
من أين حصل الراوي على معلوماته: تجربة شخصية.
أية ملاحظات أو انطباعات عن الراوي:
تغلب على وجوههن الفكاهة برغم الظروف المعيشية الصعبة التي يمرن فيها، كما أنهن يجلسن والى جانب كل واحدة منهن أحفادها الصغار يلعبون، ولقد عرفت منهن انهن يأخذن هؤلاء الأطفال بعيداً عن أمهاتهم لكي يستطعن اتمام أعمال البيت ومنها تجهيز الطعام، ولقد استثارني موقف هو أن احدهن أخذت تخرج من احدى جيوبها مُلبس حلو وتنادي على هؤلاء الأطفال وتعطي كل واحد منهم حبتان، وجارتها الأخرى بعثت أحد هؤلاء الأطفال ليشتري لهم بسكويت من الدكان، وبعد ان أتى به قامت بتقسيم البسكويت بينهم جميعاَ. 

مضحيات في الشمس من بدري شايفكن!
أم عاطف:
لا ورانا ولد ولا تلَد، وختياري ما صحيت أصلي الصبح والا هو عامل براد شاي وسالق حبتين بيض في مي ومقشرهن وفاغصهن مع زبدة في صحن وقاعد بفطر، وبعد ما صليت جبت فقسة ها الزيت وصحن الدُقة وقعدت أفر على جباه (بجانبه)، وصحتين وعافية ما لحقت ولا لقمة معه في البيض.
أم محمد:
والله انا مل بغلب حالي مع جوزي، مريح راسي عَ طُول، من حد ما يحول بروح على المطبخ وبغلي له غلاية حليب وبعمل له كاسة شاي ووبفطُر عليهن.
أم زياد:
أفرنا دُقة وزيت ولبنة ودبس مع طحينية وهذا لفطور اللي أفطروا عليه لولاد والبنات قبل ما يطلعوا على مدارسهم وشغلهم، بس أبو زياد ما بفطر، بس بعمل له كاسة قهوة مُرة وبشربها وبتسهل على شغله.
أم سائد:
بدك شو أفطر الشيخ، أفطر من ها الموجود، زي ما بتفطر الناس، دُقة وزيت بلدي وبيض قلي في زيت زيتون وشاي، وعملت فنجانين قهوة وشربناهن ونزل على الدكان.
هذه القهوة اللي بتشربن فيها، مين فيكن اللي عملتها؟
أم زياد:
والله ولا وحدة فينا اللي عملتها، أنا وصيت وحدة من بناتي تعملها وتجيبها، هيها البنت أجت، خذ قهوتك منها، [ تسلم ايدك]، هذه قهوة أهلا وسهلا، ليش حاطيتها في كاسة القهوة اللي مش في فنجان، احنا يا النسوان قهوتنا بتختلف عن قهوة الزلام، أول اشي هم ما بشربوها حلوة زينا، وثاني اشي هم شريبين  قهوة وبحبوها مُرة وفي كاسات.
أنا شايف هذا الفنجان مقلوب على فمه ليش؟
أم عاطف:
هذه أم محمد بتقرأ الفنجان، وبتقول النا شو اللي فيه، مسخرة مش عن جد، بدنا نضحك، لأن هذا الاشي حرام، والله مقلوب لحاله، مش حدا قالبه مخصوص.
شو مفكرات تطبخين على الغدا اليوم؟
أم زياد:
أم محمد اليوم في عندها كنة والدة، وعملت الها شوربة جاج (دجاج) واحنا بدنا نوخذ من ها الشوربة ونفت فيها خبز ونعمل غدا النا كلنا، بس خايفين ليكون أبو مجمد سبقنا عليها وشربها، حتى للوالدة ما خلى الها.
أم محمد:
والله يا حياكن الله بالغدا اللي يسر بالكن، مش فتت خبز، لأ، مقلوبة جاج، بس عيب على اللي ما تيجي.
أم عاطف:
بدهاش لا جاج ولا نعاج، بس اذا فيكِ فِعل، سوي خبز مقلى، لأن الوالدة بتستاهل أكلة المقلى، واذا جايبة كمان ولد، بدها فوق المقلى لحم مش جاج.
أم سائد:
اذا أم محمد بدهاش تعمل المِقلة، صدقن إلا أسويها أنا وأحملها الها على الدار ولعزمكِن عليها غصب عنها، لأنها بدهاش تنعاس دارها، لأ، بدنا نعوس الها دارها،( العوس: دخول وخروج الناس بكثرة).
أم محمد:
ها يا أم عاطف، ميش لما تلد بنت من بناتكِ بتروحي عليها وبتنامي عندها اسبوع، وبتطبُخي الها وبتعمليلها المقلة عندها ومرات بقيتي تحملي الها المقلة من داركِ، صحيح، ترد أم عاطف: صحيح، وتكمل أم محمد: معناها حق الوحدة على أمها تيجي وتقعد عندها في ميلادها وتطبخ الها وان شاء الله، بتعمل لبنتها لبن العصفور، احنا علينا نجيب الها اللي بتطلبه بنتها وهي اللي تعمل الها اياه.
أم زياد:
والله يا ام محمد ما ظني تقبلي بهذا الاشي، أول اشي كنتكِ ما في الها مطبخ لحالها وثاني اشي انتِ ما بتقبلي حدا يكشف مطبخكِ، وترد أم محمد: والله انكِ جبتيها، بس انا ما بعارض على أم البنت انها تطبخ وتجيب لبنتها اللي بدها اياه، بس هذا عند الناس اللي في عندهم بعد نظر.
تقول أم محمد: 
اسمع انت ما بتعرف كيف كيد النسوان، بس أنا بدي أقول لك كيف، من هذا اليوم اللي ولدت فيه مرة ابني الثاني، انقلب كيان مرة ابني الكبير اللي هي زُمبرك الدار، يعني هي اللي بتطبخ وبركِن عليها في غيابي وأنا حاضر ما بصيب اشي بيدي وهي اللي بتقوم في الدار كلها، بس اليوم أخذة في نفسها على شان ما معها خلفة بالمرة، والله كلنا في الدار بنتمنى الها الخلفة بس هذا الاشي من الله، ومن الصبح طلعت هي وجوزها وراحوا على الخليل وتركت كل حمل الدار عليَّ، وألحين بتسحب الها شهر زمان وما بتصيب شغلة في الدار لو انها كاسة شاي ما بتعملها، وبصير الطبخ كله عليَّ، لأني لما روحت من الخليل قلت لها: ليش ياعمة طلعت في يوم زي هذا، وانت عارفة سلفتكِ والدة وبدها الدار طبيخ وهذه عيلة اذا ما سوينا لهم أكل كل يوم بوكلوا وجوهنا، ردت عليَّ: جوزي معي وتغدينا جاج مُحمر في المطعم، وباقي الدار أولادكِ وجوزكِ اللي بدكِ اياه اعملي لهم، ومرة ابنكِ اذا بدكيش تقومي فيها، انتِ يا أم جوزها، وصي على أمها تقوم فيها، وأنا يا الكبيرة والله سكرت فمي وسكت، ألحين بصير ابني الله يرضى عليه يناقل الها الأكل من الدكان ومن رغفة المرتديلا والعصير الشراب هذا على العشا وفطورهم كمان بصير في غرفتهم لحالهم، لما بتقوم الصبح بتسرق حالها سرقة على المطبخ وبتعمل الفطور الها ولجوزها من ها البيض السلق والحمص واللبنة المشترى، وعلى الغدا بتدخل وبتحُط الها أكل من ها الطبخة اللي بعملها أو بتوصي جوزها وبجيب الها معه أكل وهو مروح من شغله، ويقضوها نواشف ومعلبات لما الله يهديها وترجع لعقلها وترجع معنا تطبخ.
[ وقدمت أم سائد براد أو بكرج الشاي تحمله بيده اليمنى وتحمل باليد اليسار صينية عليها أكواب زجاجية مختلفة الحجم، فقلت لها: والله غلبتي حالكِ، فردت: هذا واجب علينا يا ابن الحلال، فسألتها: شو هذول الكاسات اللي بيختلفن عن بعضهن، وليش هذه الزلالة أو الصفاية معهن، شو اللي في البراد هذا؟
ترد أم سائد:
أنا سويت زهورات في البراد من زنجبيل مطحون وحب يانسون وحب هيل واعشاب كثيرة مخلوطة كلها مع بعض بتكون من عند العطار ومحطوطة وجاهزة وقد ما بك بتشتري منه، والزلالة هذه بزل فيها الزهورات لما بدير من بعبوز البريق أو سيالة البراد (الفتحة التي يسكب منها الشاي في الأكواب) جوا الكاسة على شان ما ينزل من هذه الأعشاب جوا الكاسة ويتعكر لونها ويشرق وهو يشرب الواحد فيها، والكاسات زي ما انت شايف حولينا فرفِش معي (أولاد صغار) إلا ما نشربهم، لأنه أي اشي غريب عنهم بحلا في عنيهم ونفسهم بتطيح عليه، على شان هيك حسبت حسابهم في الكاسات الصغار، واحنا النا الكاسات هذه الكبار، وهذا فنجان السكر جبته لأني بغلي الميه في البراد وبسقط الزهورات فيه تسقيط أبو حفنة في ايدي وبطفي الغاز تحته وبتركه لما تنقع الزهورات فيه لعشر دقايق وبجيبه وبجيب السكر في الفنجان على شان زي ما انت شايف بعد ما صبيت الزهورات في الكاسات بسأل كل واحد كيف بحب السكر، واللي بده معلقة بحط له معلقة وبحرك له السكر في الكاسة وبعطيه واللي مابده سكر بعطيه كاسة بدون سكر، بس الصغار بحبوا طعم الحلو، بحلي لهم كاساتهم، وزي ما انت شايف بنادي عليهم وكل وحدة فينا بتقعد اولاد ابنها جنبها وبتشربهم كاساته وبتدير بالها عليهم.
وشوية والا أم ابراهيم حاملة ها الطنجرة وفوقيها صينية وحطتهن وسلمت عليهن وقعدت بينهن، فسالتها: شو طبختكي اليوم، وليش حامليتها معكِ وجاية فيها هان؟
أم ابراهيم:
والله شوف عينك، بدي ألف حبة ها الورق الدوالي على شوية ها جنحان جاج جابهن الولد مبارح طازة معه من الخليل ونفسه في ورق دوالي عليهن، ورحت وطلت آخر قنية ورق عندي ونتشت الورق منها وسفطته فوق بعضه سفطة  سفطة، وكل سفطة فيها أبو عشرة الى عشرين ورقة وسخنت ميه في طنجرة التوتية على الغاز وسرت أسلق فيهن، وأنزل كل سفطة بسفطتها في الميه وبعد ما تطرى الورقة ويبهج لونها الأخضر برفعها من الطنجرة بالمغرفة الحديد الزلالة، وبحطها على السدر  وبسفط كل سفطة بسفطتها على السدر وسوت القنية 5 سفطات ورق وقلت ما أنا قاعدة قاعدة والله غير أحملهن وأطلع أتسلى مع جاراتي فيهن وبساعدني في لفهن، وهذه الصينية فيها رز متبل با الملح والزعيتمانة وفرمت عليهن حبتين بندورة وسنين ثومة وولخيتهن في بعض مع الرز وحطيت شوية بهار طبيخ جاهز من عند العطار، وهذا أنا قعدت جنب بين أم سائد وأم عاطف وبدنا نلفهن بدينا ونحطهن فوق ها الجنحان اللي حُستهن مع بصل وزيت ذرة شوية على الغاز ورشيت حبة عُصفر عليهن، "وبسم الله الرحمن الرحيم"، اطلع كيف بنلف فيهن على شان تتعلم كيف بنلف وتصير تساعد زوجتك وتلف معها، كيف بتلفي الورقة؟، بفرد الورقة على بطن ايدي الشمال وبيدي اليمين بمسك المعلقة وبحمل نصها رز من الصينية هذه وبفردهن على عرض الورقة وببلش ألف في اطراف الورقة العريضة لف فوق الرز من ورا لقُدام وأسفط كل ورقة بورقتها في الطنجرة فوق الجنحان وبعد ما أخلص لفهن بحط قَدر طاستين ميه أو أربع كاسات ميه كبار على الطنجرة وبعلقها على الغز وبرفع الغاز تحتها لما تفور أول فورة برُد أهبط النار تحتيهن على شان يتشربن كويس وبذوق ملحهن واذا بدهن كمان حبة ملح، بذوب شوية في كاسة ميه صغيرة وبديرها فوقيهن، وبعد ما تتنشف الطنجرة من الميه بذوق ورقتين من الورقات اللي تحت والورق اللي على وجه الطنجرة وبشوف اذا هن مستويات ولا لأ، واذا هن مش مستويات بزيدهن قَدَر كاسة ميه وحدة وبصبر عليهن لما يستوين.
طيب انتِ أطلعت غدا أولادكِ، وانتن شو بدكن تعملن غدا؟
أم عاطف:
أنا في عندي أكل بايت من مبارح، ظل باقي نص طنجرة محشي كوسا بنسخنها اليوم وبنتغدا عليها، واللي بدش يوكل منها، هو حر، يروح يشتري من الدكان اللي بده اياه ويوكله.
أم زياد:
أنا في عندي خبز بايت تواليل (كثير)، وبدي أعمل لهم عليه غدا فتوش لبن، مبارح الله يطول في عمر أبو زياد مشتري رطلين لبن مخيض وجايبهن معه وهو مروح من المحاجر، وعبيتهن (عبأتهن) في قناني كولا وحطيتهن في الثلاجة على شان نُطبخ منهن على الطبيخ لما نطبخ محشي كوسا أو غيره، بس انا بدي أخلي ها البنات يفتين الخبز البايت في جاط وبدي أقوم أجيب لي 5 حبات بندورة وأفرمهن مع راسين بصل وعرقين نعناع، وبعد ما أدير قنية لبن على الخبز بحط السلطة عليهن في ها الجاط وبدير فوقيهن فقسة زيت زيتون وبحط لكل وحدة من نسوان اولادي في جاظ لحالها وبنادي عليها توخذه وتطعم أولادها واللي عندي بحط لكل واحد صحن على الغدا، وبوكلوه، لأني مش رايح أعمل لهم أكل ما دام في خبز بايت عندي.
أم سائد:
انا مريحة راسي، ليلة مبارح كان ظايل من وراء الغدا صينية رز مفلفل، لأني عملت لهم ملوخية ورز مبارح وخلصوا الملوخية وطل وراهم الرز، قلت: حرام هذا الرز ينكب، بدي أعمل اشي عليه، وقمت سلقت شوية ورق دوالي ولفيتهن بالرزات وما حطيت على الرز إلا حبة فلفل أسمر (أسود) وبيت الطنجرة في الثلاجة، ولما رحت أعمل الزهورات علقتها على الغاز، وهذا هو غدانا (غداؤنا)، شو حطيتي تحتهن؟، ما حطيت اشي بس ذوبت قرص ونص ماجي في ميه ودرتهن فوقيهن.
وين يا ام عاطف بدكِ تروحي؟
أم عاطف:
بدي اروح على الختيارية، (أمي وابوي)، وصت أمي عليَّ، بدها أعمل لهم كعبين رقاق بحليب، بديش اتأخر عليهم، ومنها بطلع غداي (غدائي) بلوشي، بس بدي أقرض الها العجين رقاق وأسقطه في الحليب بعد ماأغليه على النار مع فنجان سكر وبس يغلى الحليب مع العجين مرتين أو ثلاث بنزله وبحطه في صينية وبنرش عليه شوية سكر وبنصير بالمعالق نوكل فيه، زي الرقاق بالبن.

